Twee vas vir Winterton-plaasaanvalArgieffoto Die polisie het twee verdagtes in hegtenis geneem op aanklag van diefstal en poging tot moord tydens ŉ plaasaanval in Winterton in KwaZulu-Natal. “Die twee verdagtes, onderskeidelik 25 en 28 jaar oud, is Vrydag in hegtenis geneem,” het maj. Thulani Zwane, woordvoerder van die polisie, gesê. ŉ 47-jarige man is op 8 Februarie deur die twee verdagtes oorval terwyl hy geslaap het. “Hulle het die diefwering oopgebuig. Hulle het ŉ skootrekenaar, selfoon, beursie en ŉ onbekende hoeveelheid kontant gebuit,” het Zwane gesê. “Die slagoffer het wakker geword en die mans het hom met ŉ onbekende voorwerp aangerand.” Hulle het te voet van die toneel gevlug. “Die ondersoekbeamptes van Winterton het onverpoosd na die verdagtes gesoek. Die eerste man is in Loskop aangekeer waar hy weggekruip het. Hy het die polisiebeamptes na sy vermeende medepligtige in Winterton geneem.” Die polisie het beslag gelê op die skootrekenaar en selfoon wat tydens die rooftog gesteel is. “Die mans staan tereg op aanklag van huisbraak en poging tot moord en sal Maandag in die Colenso-landdroshof verskyn,” het Zwane bygevoeg. Lt.genl. Mmamonnye Ngobeni, provinsiale polisiekommissaris, het die Winterton-speurders geloof vir hul uitstekende werk.